**Se lăsa seara**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu mă pot îneca într-un suflet

ca într-o apă vijeloasă după furtună,

simt o strângere de inimă cum se opreşte

pe linia ce separă lumina de întuneric

şi-n ochiul meu rămâne bucuria privirii

în cuibul din orbite cu pui strălucitori

încât nu văd ce mă separă de cosmos,

ce mă apropie de femeia cu buze de fruct

şi trupul înfipt cu picioarele-n pământ

ca o statuie de zeiţă plecată la plimbare

între ziua de ieri şi cea de mâine

cu mâinile căutând să-şi apropie

toate visele căzute pe umerii goi.

Mi s-au înroşit degetele a nesimţire

peste sânii ei plini de orgolii

dar n-a manifestat niciun gest,

ba mai mult le apăsa mai tare.

N-am înţeles de ce îmi recita poezia ştiută

cu prea puţine cuvinte,

era o invitaţie pe care am trecut-o cu vederea

din lipsă de inspiraţie.

Se lăsa seara, cu o mantie gri

ne-a înfăşurat şi păşeam printr-o peşteră

unde-şi făcuse casă ecoul,

noaptea venea c-un surâs din ce în ce mai rece

şi atârnam unul de altul în balans

de catedralele timpului

care nu se opreau nici să respire

aerul rarefiat al adevărului

căzuti în genunchi pe pietre de granit

la poarta raiului.

Doamne ai grije să nu ne pierdem

până nu intrăm înlăuntru

şi să rămâi cu noi.